Úradný vestník L 273 , 22/09/1989 S. 0027 - 0028

Fínske špeciálne vydanie: Kapitola 2 Zväzok 7 S. 0082

Švédske špeciálne vydanie: Kapitola 2 Zväzok 7 S. 0082



Rozhodnutie Rady z 18. septembra 1989, ktorým sa v mene spoločenstva prijíma rezolúcia Výboru pre vnútrozemskú dopravu Európskej hospodárskej komisie týkajúca sa opatrení technickej pomoci na vykonanie Medzinárodného dohovoru o zladení hraničných kontrol tovaru (89/526/EHS) RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, a najmä jej článok 113, so zreteľom na odporúčanie Komisie, keďže Medzinárodný dohovor o zladení hraničných kontrol tovaru bol spoločenstvom schválený prostredníctvom nariadenia (EHS) č. 1262/84 [1] a nadobudol platnosť 12. septembra 1987; keďže cieľom rezolúcie Výboru pre vnútrozemskú dopravu Európskej hospodárskej komisie, týkajúcej sa opatrení technickej pomoci na vykonanie Medzinárodného dohovoru o zladení hraničných kontrol tovaru, je uľahčenie medzinárodného obchodu tým, že rozvíjajúcim sa krajinám sa poskytne, na ich žiadosť a na základe vzájomne dohodnutých podmienok, akákoľvek technická pomoc považovaná za potrebnú na vykonanie uvedeného dohovoru; keďže spoločenstvo má záujem o uľahčenie medzinárodného obchodu prostredníctvom zlaďovania hraničných kontrol tovaru; keďže príslušná rezolúcia môže byť spoločenstvom prijatá s okamžitou platnosťou, ROZHODLA TAKTO: Článok 1 Rezolúcia prijatá Výborom pre vnútrozemskú dopravu Európskej hospodárskej komisie dňa 4. februára 1983, týkajúca sa opatrení technickej pomoci na vykonanie Medzinárodného dohovoru o zladení hraničných kontrol tovaru, sa týmto v mene spoločenstva prijíma s okamžitou platnosťou. Znenie rezolúcie tvorí súčasť tohto rozhodnutia. Článok 2 Predseda Rady vymenuje osobu splnomocnenú oznámiť výkonnému tajomníkovi Európskej hospodárskej komisie prijatie rezolúcie uvedenej v článku 1 spoločenstvom s okamžitou platnosťou. V Bruseli 18. septembra 1989 Za Radu Predseda E. Cresson [1] Ú. v. ES L 126, 12.5.1984, s. 1. -------------------------------------------------- OPATRENIA TECHNICKEJ POMOCI NA VYKONANIE MEDZINÁRODNÉHO DOHOVORU O ZLADENÍ HRANIČNÝCH KONTROL TOVARU REZOLÚCIA č. 230 prijatá Výborom pre vnútrozemskú dopravu dňa 4. februára 1983 VÝBOR PRE VNÚTROZEMSKÚ DOPRAVU, MÁ NA PAMÄTI Medzinárodný dohovor o zladení hraničných kontrol tovaru (Ženeva, 1983), VYJADRUJE ŽELANIE, aby čo najväčší možný počet krajín mohol pristúpiť k tomuto dohovoru a aby jeho ustanovenia čoskoro nadobudli účinnosť, ODPORÚČA, aby sa zmluvné strany dohovoru usilovali poskytnúť rozvíjajúcim sa krajinám, na ich žiadosť a na základe vzájomne dohodnutých podmienok, akúkoľvek technickú pomoc, považovanú za potrebnú na vykonanie uvedeného dohovoru, ŽIADA výkonného tajomníka Európskej hospodárskej komisie, aby na túto rezolúciu upozornil ostatné regionálne hospodárske komisie a príslušné orgány Organizácie spojených národov, vyzývajúc ich, aby ju zohľadnili pri príprave a realizácii svojich programov technickej pomoci, ŽIADA vlády, aby oznámili výkonnému tajomníkovi, ak je to možné do 1. apríla 1985, či prijímajú túto rezolúciu, ŽIADA výkonného tajomníka, aby dal do obehu odpovede obdržané od vlád. --------------------------------------------------